Na podlagi Pravilnika o dodelitvi pomoči za ohranjanje in razvoj kmetijstva, gozdarstva in podeželja v Občini Žirovnica (Ur. l. RS, št. 122/07) in Proračuna Občine Žirovnica za leto 2014 (Ur. list RS, št. 106/12), župan Občine Žirovnica objavlja

**javni razpis za dodelitev pomoči za ohranjanje in razvoj kmetijstva, gozdarstva in podeželja v občini Žirovnica v letu 2014**

**1. PREDMET JAVNEGA RAZPISA**

Predmet javnega razpisa je dodelitev nepovratnih sredstev iz proračuna občine v okvirni višini **28.500 EUR** za namene, ki prispevajo k zagotovitvi večje konkurenčnosti in ohranjanje ter ustvarjanje delovnih mest v podeželskem prostoru, ohranitvi kulturne in bivanjske dediščine podeželskega prostora, k spodbuditvi učinkovitosti in strokovnosti kmetijstva in gozdarstva, k izboljšanju uspešnosti kmetijskih gospodarstev in k spodbuditvi zavarovanja posevkov, plodov in živali.

**2. SPLOŠNA DOLOČILA - POGOJI ZA UPRAVIČENCE**

* Pomoč se lahko dodeli samo upravičencem, ki so opredeljeni v okviru posameznega ukrepa.
* Upravičenec predloži izjavo, da za iste upravičene stroške in za isti namen ni pridobil sredstev oz. ni v postopku pridobivanja sredstev iz kateregakoli drugega javnega vira.
* Pomoč se dodeli na podlagi vloge, ki vsebuje osnovne podatke o upravičencu/izvajalcu, podatke o naložbi/storitvi, časovni potek in predvidene stroške.
* Odobrene naložbe oz. dela ali storitve, ki so odobrene z javnim razpisom morajo biti zaključene pred zadnjim izplačilom zahtevka.
* Če se upravičenec ali izvajalec v skladu s predpisi o javnih naročilih šteje za naročnika mora predložiti dokazilo, da je bil postopek izbire dobavitelja izveden v skladu z Zakonom o javnih naročilih.
* Po zaključku investicije mora investicija biti v uporabi za namen, za katerega je upravičenec pridobil sredstva vsaj še 5 let po izplačilu sredstev.
* Upravičenec, ki pridobi pomoč iz tega pravilnika mora voditi predpisano dokumentacijo, ki je določena z javnim razpisom in pogodbo o dodelitvi sredstev in jo mora hraniti še najmanj 5 let po zadnjem izplačilu sredstev.
* Upravičeni prejemnik sredstev ne sme uporabljati naložbe v nasprotju z namenom dodelitve sredstev.
* Upravičenec, ki je pridobil pomoč iz tega pravilnika, za isto naložbo, kot jo je navedel v vlogi, ne more kandidirati naslednjih 5 let.

**3. UKREPI, PREDMETI PODPORE, UPRAVIČENCI, UPRAVIČENI STROŠKI, VIŠINA POMOČI IN VIŠINA PRORAČUNSKIH SREDSTEV**

UKREP ŠT. 1.: NALOŽBE V KMETIJSKA GOSPODARSTVA ZA PRIMARNO PROIZVODNJO

**Predmet podpore:**

**1. Posodabljanje kmetijskih gospodarstev z živinorejsko in rastlinsko proizvodnjo:**

* naložbe v posodobitev nepremičnin – hlevov s pripadajočo notranjo opremo (oprema za krmljenje, molžo in izločke) za prirejo mleka in mesa;
* naložbe v posodobitev skladišč za krmo s pripadajočo opremo;
* nakup kmetijske mehanizacije in računalniške programske opreme;
* prva postavitev oz. prestrukturiranje obstoječih trajnih sadnih nasadov;
* nakup in postavitev rastlinjakov in plastenjakov, vključno s pripadajočo opremo;
* naložbe v prvo postavitev pašnikov;
* naložbe v obnovo namakalnih sistemov, ki so v lasti kmetijskih gospodarstev in po naložbi zagotavljajo vsaj 25 % zmanjšanje porabe vode
* naložbe v cestno in ostalo infrastrukturo na kmetijskih gospodarstvih, ki niso javne poti ter zemljišča (dovozne poti do kmetijskega gospodarstva v zasebne namene, poljske poti,…)

**2. Naložbe v prilagajanje novo uvedenim standardom dobrega počutja živali v živinorejski proizvodnji skladno s predpisi EU:**

* naložbe v izgradnjo stojišč, ležišč in boksov s pripadajočo opremo
* naložbe v objekte za zavarovanje živali, ki živijo na prostem, pred neugodnimi vremenskimi pogoji
* naložbe v električno infrastrukturo
* naložbe v prezračevalni sistem
* naložbe v napajališča za živino

**Upravičenci:** kmetijska gospodarstva, pravne in fizične osebe, ki se ukvarjajo s primarno kmetijsko proizvodnjo.

**Splošni pogoji upravičenosti za 1 in 2:**

* upravičenec mora imeti v času oddaje vloge za investicijo MID številko ter v uporabi najmanj 1 ha primerljivih površin. Za en ha primerljivih površin, se po podatkih GERK štejejo: 1 ha njiv, 2 ha travnikov oz. ekstenzivnih sadovnjakov, 4 ha pašnikov, 0,25 ha plantažnih sadovnjakov ali vinogradov, 0,2 ha vrtov, vključno z zavarovanimi prostori pri pridelavi vrtnin, 8 ha gozdov, 5 ha gozdnih plantaž ali 6 ha barjanskih travnikov ali drugih površin.
* naložba mora ustrezati veterinarsko sanitarnim, zdravstveno sanitarnim in okoljevarstvenim zahtevam (napisana in podpisana izjava s strani upravičenca o ustreznosti naložbe)
* za naložbo morajo upravičenci predložiti ustrezno dovoljenje za izvedbo investicije (lokacijsko informacijo, gradbeno dovoljenje,..) – kjer je to potrebno.
* gradbena dela morajo biti izvedena v skladu s predpisi o gradnji objektov, urejanju prostora in varstvu okolja.
* kot zaključek naložbe se šteje vključitev kmetijske mehanizacije ali opreme v objektih v proizvodni proces ali vpis intenzivnih sadovnjakov ali nasadov v register, ki ga vodi MKGP.

**Specifični pogoji upravičenosti za 1. Posodabljanje kmetijskih gospodarstev z živinorejsko in rastlinsko proizvodnjo:**

Upravičenec lahko kandidira za pomoč, če gre za investicije v:

* lastno primarno pridelavo kmetijskih proizvodov, ki jih opredeljuje Priloga 1 k Pogodbi in spadajo v naslednje sektorje: mleko, meso, med, poljščine, sadje in zelenjava, okrasne rastline in grmovnice, semena in ostali semenski material.
* reja govedi
* rejo drobnice na območjih z omejenimi dejavniki in je le ta na paši vsaj 5 mesecev/leto, ne glede na sedež kmetijskega gospodarstva
* rejo avtohtonih in tradicionalnih pasem konj.

Upravičenec mora poleg vloge zahtevane v razpisu predložiti načrte ureditve:

* za posodobitev hleva: tehnološki načrt ureditve hleva s popisom opreme in tehnologije reje,
* za posodobitev skladišč: tehnološkinačrt ureditve skladišča s popisom del, opreme in tehnologijo,
* za ureditev trajnih nasadov: tehnološki načrt ureditve trajnih sadnih nasadov,
* za obnovo namakalnih sistemov: načrt obnove s popisom del, opreme in tehnično specifikacijo, iz katere je razvidno, da taka naložba vodi k zmanjšani porabi vode za 25%;
* za ureditev pašnikov: izdelan tehnološki načrt ureditve pašnika s popisom del, opreme in tehnologijo paše;
* za naložbe v poti (poljske, dovozne,…) in kmetijska zemljišča na kmetijskih gospodarstvih: izdelan tehnološki načrt ureditve zemljišča ali dostopov

**Specifični pogoji upravičenosti za 2. Naložbe v prilagajanje novo uvedenim standardom v živinorejski proizvodnji:**

* podpora se lahko dodeli le za izpolnjevanje novih standardov. Po naložbi morajo biti standardi doseženi.
* po zaključku naložbe v prilaganje dobrega počutja živali, upravičenec predloži izjavo o uskladitvi z zahtevami standardov (napisana in podpisana izjava s strani upravičenca o ustreznosti)

**Upravičeni stroški:**

**Splošni za 1 in 2:**

* gradbena in obrtniška dela (rušitvena, zemeljska dela, zidarska, tesarska, fasaderska, krovska, kleparska, keramičarska, mizarska, pleskarska, ključavničarska, kamnoseška, elektroinštalacijska, vodovodna in druga inštalaterska dela, ureditev zunanje infrastrukture in dodatna dela).
* pri posameznih gradbenih in obrtniških delih se upoštevajo stroški dobave gotovih elementov (nakup in prevoz), njihova montaža in stroški izvedbe del na licu mesta (stroški materiala, prevoza in opravljenih del).
* splošni upravičeni stroški: honorarji arhitektov, inženirjev in svetovalcev (strokovnih in podjetniških), stroški za študije izvedljivosti, nakup patentov in licenc.

**Specifični stroški za 1. Posodabljanje kmetijskih gospodarstev z živinorejsko in rastlinsko proizvodnjo:**

* nakup in montaže nove tehnološke opreme (za krmljenje, molžo, ,….)
* informacijska oprema vključno z računalniškimi programi,
* nakup materiala, opreme in stroški novogradnje pomožnih živinorejskih objektov; Pomoč za adaptacijo in rekonstrukcijo gnojnih jam in gnojišč zaradi izpolnjevanja standarda nitratna direktiva ni mogoča.
* nakup nove kmetijske mehanizacije,
* zemeljska in betonska dela, priprave poti, nakup in postavitev mrež in opore za napravo trajnih nasadov,
* nakup in postavitev rastlinjaka in plastenjaka s pripadajočo opremo; oprema za osvetljevanje in senčenje; oprema za zračenje oziroma ogrevanje; oprema za pripravo tal in substratov, oprema za setev in sajenje);
* pri obnovi namakalnih sistemov; stroški za nakup opreme, če taka naložba vodi k zmanjšanju prejšnje uporabe vode za najmanj 25%
* pri urejanju in postavitvi pašnikov: stroški za nakup opreme za ograditev pašnikov z električno ograjo in pregraditev pašnika na pašne čredinke, stroški nakupa opreme za ureditev napajališč za živino;
* pri naložbah na kmetijskih gospodarstvih (poljske poti, dovozne poti, zemljišča): stroški odstranjevanja skal, zarasti, ravnanja zemljišča, nasipanja,…;razen drenažnih del.

**Specifični stroški za 2. Naložbe v prilagajanje novo uvedenim standardom dobrega počutja živali v živinorejski proizvodnji:**

* oprema stojišč, ležišč, privezov in boksov,
* električna oprema (svetila, električna instalacija, …),
* prezračevalni sistemi (ventilatorji, prezračevalni kanali, avtomatika za prezračevalne sisteme, …),
* dostopi do napajališč (napajalni sistemi, …).

**Višina pomoči:**

* za območja z omejenimi možnostmi za kmetijsko dejavnost: do 50% upravičenih stroškov,
* za ostala območja za kmetijsko dejavnost: do 40% upravičenih stroškov
* Za naložbe v podjetja za primarno proizvodnjo najvišji znesek posameznemu podjetju ne sme preseči 400.000 EUR v katerem koli obdobju treh proračunskih let ali 500.000 EUR, če gre za podjetje na območjih z omejenimi dejavniki.

**Znesek pomoči:** najnižji znesek dodeljene pomoči znaša 200 EUR, najvišji pa 4.000 EUR.

**Okvirna višina proračunskih sredstev:** 11.000 EUR.

**UKREP ŠT. 2: NALOŽBE ZA OPRAVLJANJE DOPOLNILNE DEJAVNOSTI NA KMETIJAH**

**Predmet podpore:**

Podpore bodo dodeljene naložbam, ki so potrebne za začetek opravljanja dopolnilne dejavnosti ali za posodobitev in širjenje že obstoječe dopolnilne dejavnosti:

* predelava kmetijskih pridelkov (mesa, mleka, vrtnin, sadja, mlevskih in škrobnih izdelkov, rastlinskih in živalskih olj in maščob, pripravljenih krmil za živali, drugih živil, pijač, lesa), medu in čebeljih izdelkov, zelišč, gozdnih sadežev in gozdnih sortimentov,
* prodaja kmetijskih pridelkov – kmetijskih pridelkov z drugih kmetij in izdelkov, ki jih druga kmetija proizvaja v skladu s predpisi o dopolnilnih dejavnostih na kmetiji,
turizem na kmetiji:(gostinska in negostinska dejavnost)
* dejavnost, povezana s tradicionalnimi znanji na kmetiji, storitve oziroma izdelki (npr: oglarstvo, tradicionalno krovstvo s slamo, skodlami in skriljem, peka v kmečki peči, izdelava drobnih galanterijskih izdelkov iz lesa, zbirke, izdelava podkev, podkovno kovaštvo, tradicionalni izdelki iz zelišč in dišavnic);
* pridobivanje in prodaja energije iz obnovljivih virov;
storitve s kmetijsko in gozdarsko mehanizacijo, opremo, orodji in živalmi ter oddaja le-teh v najem;
* izobraževanje na kmetijah, povezano s kmetijsko, gozdarsko in dopolnilno dejavnostjo na kmetiji;
* zbiranje in kompostiranje organskih snovi;
* druge dopolnilne dejavnosti.

**Upravičenci:** kmetijska gospodarstva

**Splošni pogoji upravičenosti:**

* upravičenci morajo imeti registrirano dopolnilno dejavnost,
* upravičenci morajo imeti dovoljenje za opravljanje dejavnosti. Če le tega še nimajo, ga morajo predložiti v 12 mesecih po odobritvi pomoči,
* upravičenec mora imeti v času oddaje vloge MID številko ter v uporabi najmanj 1 ha primerljivih površin. Za en ha primerljivih površin, se po podatkih GERK, štejejo: 1 ha njiv, 2 ha travnikov oz. ekstenzivnih sadovnjakov, 4 ha pašnikov, 0,25 ha plantažnih sadovnjakov ali vinogradov, 0,2 ha vrtov, vključno z zavarovanimi prostori pri pridelavi vrtnin, 8 ha gozdov, 5 ha gozdnih plantaž ali 6 ha barjanskih travnikov oz drugih površin,
* naložba mora ustrezati veterinarsko sanitarnim, zdravstveno sanitarnim in okoljevarstvenim zahtevam,
* upravičenci morajo imeti ustrezno dovoljenje za izvedbo investicije (lokacijsko informacijo, gradbeno dovoljenje – kjer je to potrebno),
* gradbena dela morajo biti izvedena v skladu s predpisi o gradnji objektov, urejanju prostora in varstvu okolja,
* kot zaključek naložbe se šteje tehnični prevzem ali vključitev kmetijske mehanizacije ali opreme v objektih v proces dela dopolnilne dejavnosti,
* po zaključku investicije mora investicija biti v uporabi za namen, za katerega je upravičenec pridobil sredstva vsaj še 5 let po izplačilu sredstev,
* dopolnilno dejavnost, za katero je upravičenec pridobil sredstva po tem pravilniku mora upravičenec opravljati vsaj še 5 let po zaključeni investiciji.

**Specifični pogoji upravičenosti:**

* za dopolnilno dejavnost predelava živil rastlinskega izvora morajo lastne surovine predstavljati najmanj 50% količine potrebnih surovin, ostale pa izhajati od drugih kmetij.
* za dopolnilno dejavnost predelava živil živalskega izvora morajo pri neposredni prodaji končnemu potrošniku lastne surovine predstavljati 100% potrebnih surovin, v drugih primerih pa najmanj 50% količine. Za dopolnilno dejavnost prodaja pridelkov in izdelkov kmetij mora vrednost prodaje lastnih kmetijskih pridelkov in izdelkov znašati najmanj 30% celotne vrednosti prodaje na kmetiji. Za dopolnilno dejavnost turizem na kmetiji–gostinska dejavnost se mora zagotoviti takšen obseg kmetijske dejavnosti, ki zagotavlja najmanj 30% vrednosti lastnih surovin, pri čemer se jih do največ 30% vrednosti surovin lahko dokupi v trgovini, ostalo pa od drugih kmetij.
* za dopolnilno dejavnost predelave medu mora končni prejemnik imeti ob času oddaje vloge v lasti vsaj 10 čebeljih družin.
* za dopolnilno dejavnost predelava gozdnih sortimentov in za dopolnilno dejavnost pridobivanje energije iz biomase morajo lastne surovine predstavljati najmanj 20% količine potrebnih surovin. Pri dopolnilni dejavnosti ribogojstvo in predelava sladkovodnih rib mora biti vodno zemljišče sestavni del kmetije.

**Upravičeni stroški:**

* gradbena in obrtniška dela (rušitvena, zemeljska dela, zidarska,tesarska, fasaderska, krovska, kleparska, keramičarska, mizarska, pleskarska, parketarska, ključavničarska, kamnoseška, elektroinštalacijska, vodovodna in druga inštalaterska dela, ureditev zunanje infrastrukture in dodatna dela). Pri posameznih gradbenih in obrtniških delih se upoštevajo stroški dobave gotovih elementov (nakup in prevoz), njihova montaža in stroški izvedbe del na licu mesta (stroški materiala, prevoza in opravljenih del).
* splošni upravičeni stroški: honorarji arhitektov, inženirjev in svetovalcev (strokovnih in podjetniških), stroški za študije izvedljivosti, nakup patentov in licenc
* računalniška oprema – osebni računalniki in računalniški programi.
* oprema, ki je nujno potrebna in neposredno povezana s tehnološkim postopkom in trženjem glede na vrsto dopolnilne dejavnosti.

**Višina pomoči:**

* za območja z omejenimi možnostmi za kmetijsko dejavnost: do 50% upravičenih stroškov,
* pomoč dodeljena kateremu koli podjetju, ne sme presegati 200.000 EUR bruto v katerem koli obdobju treh proračunskih let.

**Znesek pomoči:** Najnižji znesek dodeljene pomoči znaša 200 EUR, najvišji pa 4.000 EUR.

**Okvirna višina proračunskih sredstev:** 6.000 EUR.

**UKREP ŠT. 3: DELOVANJE DRUŠTEV IN NJIHOVIH ZDRUŽENJ**

**Predmet podpore:**

Sofinanciranje delovanja različnih neprofitnih oblik sodelovanja kmetov in drugih neprofitnih združenj povezanih s kmetijstvom, gozdarstvom in razvojem podeželja.

**Upravičenci:**

Društva in njihova združenja.

**Splošni pogoji upravičenosti:**

* društva registrirana za delovanje na območju občine ali delujejo na območju občine,
* sofinancirajo se izključno nepridobitne dejavnosti društev,
* izvajanje izobraževanj in usposabljanj, katerih upravičenci so nosilci kmetijske dejavnosti, ni predmet sofinanciranja.

**Specifični pogoji upravičenosti:**

* odločba o vpisu v register društev
* seznam članov društva iz območja občine.

**Upravičeni stroški:**

Materialni stroški za delovanje društev.

**Višina pomoči:**

Višina sofinanciranja do 100% upravičenih stroškov.

**Znesek pomoči:**

Najnižji znesek dodeljene pomoči znaša 100 EUR, najvišji pa 6.000 EUR na društvo.

**Okvirna višina proračunskih sredstev:** 8.500 EUR.

**UKREP ŠT. 4: NOVE INVESTICIJE ZA DELO V GOZDU**

**Predmet podpore:**

Naložbe v stroje in manjšo opremo za kvalitetnejše delo v gozdu.

**Upravičenci:**

Kmetijska gospodarstva, ki imajo v lasti gozdne površine.

**Splošni pogoji upravičenosti:**

* upravičenec predloži dokazilo o lastništvu gozdnih parcel (ZK izpisek ali izjava o lastništvu)
* kot zaključek naložbe se šteje tehnični prevzem ali vključitev gozdarske mehanizacije ali opreme v proces dela v gozdu.
* s pomočjo pridobljen stroj ali opremo mora upravičenec uporabljati vsaj še 5 let po zaključeni investiciji.

**Upravičeni stroški:**

Gozdarski stroji in oprema za delo v gozdu (npr. manjša gozdarska mehanizacija; motorne žage, cepilci, in zaščitna oprema za delo v gozdu,…)

**Višina pomoči:**

* za območja z omejenimi možnostmi za kmetijsko dejavnost: do 50 % upravičenih stroškov,
* pomoč dodeljena kateremu koli podjetju, ne sme presegati 200.000 EUR bruto v katerem koli obdobju treh proračunskih let.

**Znesek pomoči:** Najnižji znesek dodeljene pomoči znaša 100 EUR, najvišji pa 1.000 EUR.

**Okvirna višina proračunskih sredstev:** 3.000 EUR.

**4. RAZPISNA DOKUMENTACIJA**

Vloga mora biti predložena na predpisanem prijavnem obrazcu, ki mora biti pravilno izpolnjen in vsebovati tudi ustrezna dokazila vlagatelja navedena v razpisu. Vzorca pogodbe vlagatelji vlogi ne prilagajo.

Razpisna dokumentacija, ki obsega besedilo javnega razpisa, obrazce za posamezne ukrepe, vzorce pogodb je vlagateljem na voljo na spletni strani [www.zirovnica.si](http://www.zirovnica.si).

Vse dodatne informacije v zvezi z javnim razpisom dobijo zainteresirani na tel. št. 5809 106.

**5. ROKI IN NAČIN ODDAJE VLOG**

Vlogo je potrebno poslati po pošti ali dostaviti osebno v zaprti kuverti na naslov: Občina Žirovnica, Breznica 3, 4274 Žirovnica. Rok za oddajo vlog je do vključno **21.2.2014.**

Vloga mora biti speta in oddana v zaprti kuverti opremljeni z imenom, priimkom in naslovom vlagatelja (če gre za fizično osebo), v primeru pravne oseba pa z nazivom in naslovom pravne osebe na hrbtni strani kuverte. Na sprednji strani kuverte mora biti napisan naslednji tekst:

**»Ne odpiraj – Javni razpis - kmetijstvo 2014, ukrep št. \_\_\_\_\_\_\_« .**

**6. OBRAVNAVA VLOG IN POSTOPEK ODOBRITVE**

Pravočasno prispele in pravilno označene vloge za razpisane namene bo obravnavala komisija, ki jo imenuje župan. O dodelitvi sredstev bo na predlog komisije odločal župan.

Odpiranje vlog ne bo javno. Prepozno prispele oziroma neustrezno opremljene vloge bodo zavržene, neutemeljene pa zavrnjene.

Predlagatelja nepopolne vloge komisija v roku 8 dni od odpiranja vlog pisno pozove na dopolnitev vloge. Rok dopolnitve je 8 dni od prejema poziva. Vloge, ki jih vlagatelji v roku ne bodo dopolnili, se zavrže, neustrezno dopolnjene vloge pa zavrne.

Upravičenci bodo o izidu razpisa obveščeni s sklepom najpozneje v roku 45 dni po izteku razpisnega roka.

Občina bo s prejemniki sredstev sklenila pogodbe, v katerih bodo navedeni podrobnejši pogoji koriščenja sredstev.

**7. PRERAZPOREDITEV SREDSTEV**

V kolikor je za določen ukrep manjše število vlog glede na razpoložljiva sredstva, se lahko prerazporedijo za drug ukrep znotraj okvira javnega razpisa.

Številka: 330-0002/2014

Datum: 14.1.2014

**Leopold Pogačar**

**ŽUPAN**